Zuma moet opdok vir regskoste, sê hof | Netwerk24
Deur News24 09 November 2018 14:44
Oudpres. Jacob Zuma moet self opdok vir sy regskoste wat verband hou met sy aansoek vir die hersiening van die staatskapingsverslag.
Zuma se aansoek om verlof tot appèl teen 'n uitspraak dat hy self die regskoste moet betaal vir die hersiening van Thuli Madonsela, voormalige openbare beskermer, se regstellende stappe vir die instelling van 'n ondersoek na staatskaping, is van die hand gewys.
'n Volbank regters van die hooggeregshof in Pretoria het dit Vrydag beslis.
James Selfe, voorsitter van die DA se federale raad, het ook bevestig dat dit die geval is.
Die DA en ander opposisiepartye was rolspelers in die saak.
Dit kom nadat Zuma in Desember 2017 sy prokureurs opdrag gegee het om aansoek te doen om te appelleer teen die beslissing wat hom beveel het om 'n kommissie van ondersoek na staatskaping saam te stel.
Zuma het spesifiek geappelleer daarteen dat hy in sy persoonlike hoedanigheid vir die regskoste verantwoordelik gehou word.